招魏倅項教授小飲
作者：王炎
朝代：宋

paragraphs: 菖葉青青初出水，布穀聲中耕事起。
去年蝗旱傷農收，今年日望歲豐美。
聞道郊原麥浪平，但慮飛蝗遺孽耳。
甚欲往來阡陌間，稍與田家共憂喜。
老大心情畏忌多，攬轡未行還自止。
假日公庭吏牘稀，祇可清談共揮麈。
小園春色亦自都，醉日杏桃嬌欲語。
舉杯相屬謝東風，莫待枝頭落紅雨。